Diari Oficial de la Generalitat Valenciana


Sumari del DOGV 9099, del 03-06-2021 (2021/5750)

RESOLUCIÓ de 21 de maig de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 43/7532-QQB Ontinyent.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9099

Data del DOGV
:   03-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5750


Data del document
:   21-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Ontinyent
    * impacte ambiental

RESOLUCIÓ de 21 de maig de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 43/4992-WZT Ontinyent. [2021/5750]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 43/9664-LCF d'Ontinyent.  
  
«Informe d'impacte ambiental.  
Expedient: 43/5394-HVM.  
Títol: sondeig de captació d'aigües subterrànies.  
Titular: Nobleza de la Tierra, SL.  
Òrgan substantiu: Servei Territorial d'Indústria i Energia de València. S/Ref: ASOSUB/2019/57/46.  
Localització: parcel·la 1 del polígon 16; partida Pla Roig, del terme municipal d'Ontinyent.  
Descripció del projecte.  
Es projecta la realització d'un sondeig de 300 m a percussió, amb la finalitat de substituir un altre existent a menys de 50 m de distància, el qual presenta notables deficiències i quedaria inutilitzat després de la perforació del nou. No es pretén, per tant, iniciar una nova concessió d'aigües ni l'ampliació de l'existent (referència 210RP0026/CHJ). Aquest canvi de presa ha sigut ja autoritzat per la Confederació Hidrogràfica del Xúquer, segons consta en la notificació de 8 de maig de 2019, que s'aporta com a annex al document ambiental tramitat.  
El diàmetre de perforació serà de 500 mm entre 0 i -100 m, i es procedirà al seu revestiment posterior mitjançant canonada cega de 6 mm de grossària i 400 mm de diàmetre. La resta serà perforada a 400 mm i revestida amb canonada de 350 mm, que estarà ranurada entre -205 i -294 m.  
La columna litològica que està previst travessar correspon totalment a calcàries del Cretàcic Superior (Coniaciense-Campaniense) que lateralment es troben parcialment confinades per materials de tipus Garum. Es preveu travessar una zona més transmissible a partir de -250 m i el nivell estàtic regional es preveu que quede situat aproximadament cap a -210 m.  
Encara que la documentació tramitada indica que es tracta d'un sondeig per a reg i l'emplaçament del sondeig es localitza en l'extrem d'una finca agrícola de regadiu, la seua qualificació és de sòl urbanitzable en contacte amb sol no urbanitzable de protecció, segons el planejament urbanístic vigent. El lloc es troba allunyat d'espais naturals protegits i d'aquells que formen part de la Xarxa Natura 2000.  
Tramitació administrativa.  
Mitjançant escrit de 26 de febrer de 2020, del Servei Territorial d'Indústria i Energia de València (referència expedient ASOSUB/2019/57/46) es va remetre a aquest òrgan ambiental, el document ambiental del projecte, a fi de ser sotmés al procediment d'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.  
Dins del tràmit de consultes, segons article 46 de la Llei 21/2013, d'avaluació ambiental, es va donar trasllat de l'expedient al Servei Territorial de Medi Ambient (STMA) de València, en data 25 d'agost de 2020, per disposar aquest de tècnic especialista en hidrogeologia i a fi d'informar sobre les afeccions ambientals derivades de l'execució del projecte.  
En data 1 d'abril de 2021, s'emet informe proposta de la unitat d'impacte ambiental de l'STMA (Direcció Territorial de València) en el qual es fa repàs de les característiques tècniques del projecte i de les seues possibles afeccions ambientals, emeten informe favorable i proposen, als efectes ambientals, la seua resolució amb una sèrie de suggeriments que han sigut considerats en la present resolució.  
Consideracions ambientals.  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres es limita a una esplanació d'uns 150 m², en terreny pràcticament pla. La duració de l'obra, tractant-se d'una perforació a percussió, s'estima que pot durar diversos mesos, amb horaris laborables, i no és previsible cap efecte residual després de la seua finalització.  
b) No és de preveure efectes sobre la Xarxa Natura 2000, els ecosistemes naturals ni sobre cap altre element ambiental ni historicocultural conegut o catalogat. S'adoptaran, no obstant això, mesures preventives i de control i seguiment per a comprovar el normal desenvolupament de les obres i per si es produïra qualsevol situació imprevista.  
c) No s'ha plantejat acumulació d'efectes negatius respecte a altres projectes ni tampoc afeccions significatives sobre l'aqüífer, si bé aquest és un aspecte que entra en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
d) Al marge de l'aprofitament hídric, la utilització de recursos naturals resulta irrellevant en aquesta mena d'obres, així com la generació de residus més enllà del detritus generat per la perforació, que per la seua escassa magnitud i naturalesa terrígena rares vegades pot suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen tindre efectes ambientals de consideració.  
Per la qual cosa, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
Consideracions jurídiques.  
El projecte de perforació per al sondeig d'aigües subterrànies, constitueix un supòsit d'avaluació d'impacte ambiental simplificada, d'acord amb l'annex II grup 3a) 3r de la Llei 21/2013, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar que el projecte per a l'autorització de la perforació del nou sondeig substitutiu d'un existent, projectat en la parcel·la 1 del polígon 16, del terme municipal d'Ontinyent promogut per Nobleza de la Tierra, SL, sense perjudici de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a la documentació que conste en l'expedient, a les previsions del projecte i del document ambiental i als termes del present informe, en particular:  
1a) Donada la proximitat i incidència de l'emplaçament sobre terreny forestal, haurà de donar-se compliment a les mesures previstes pel Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal.  
2a) Haurà de preveure's que el sondeig quede habilitat i disponible per a possibles controls de piezometria, llevat que l'òrgan competent ho determine innecessari per disposar d'altres opcions o d'una xarxa suficient.  
3a) Durant el possible assaig de bombament i a fi de previndre processos erosius i danys en infraestructures i propietats adjacents, l'aigua extreta haurà de ser correctament evacuada cap a llits naturals. Si es produïren danys, el titular del sondeig haurà de reparar els desperfectes i, si és el cas, indemnitzar als afectats pels perjudicis ocasionats.  
  
4a) El material extret del sondeig haurà de ser reutilitzat d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles que es van generar.  
5a) Si durant l'execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, adoptant les mesures pertinents per a la seua protecció i conservació de conformitat amb allò previst en els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 20 d'abril de 2021.- El director general de Qualitat i Educació Ambiental: Joan Piquer Huerga.»  
  
València, 21 de maig de 2021.- El director general de Qualitat i Educació Ambiental: Joan Piquer Huerga.